
[bookmark: TextBodyBegin]Euroopa Parlament,
–	võttes arvesse Salvatore De Meo puutumatuse äravõtmise taotlust, mis saadi Belgia välisasjade, väliskaubanduse ja arengukoostöö föderaalameti 6. mai 2025. aasta kirjaga, milles edastati Belgia riigiprokuratuuri 16. aprilli 2025. aasta taotlus seoses kriminaalmenetlusega, mida Salvatore De Meo suhtes alustada soovitakse; võttes arvesse, et taotlus tehti teatavaks Euroopa Parlamendi istungil 21. mail 2025. aastal,
[bookmark: _Hlk225077637][bookmark: _Hlk225077824]–	võttes arvesse lisateavet, mille riigiprokuratuur ja eeluurimiskohtunik esitasid 15. juulil 2025 toimunud arvamuste vahetuse käigus, ning vastust, mille riigiprokuratuur andis 18. septembril 2025 pärast täiendavat kirjalikku teabetaotlust; võttes arvesse asjaolu, et parlamendiliikme puutumatuse äravõtmise taotlus peab vastama teatavatele nõuetele, nimelt peab see olema sõnastatud selgelt, sealhulgas mis puudutab taotluse aluseks olevat õigusraamistikku, ning sisaldama selgeid ja piisavaid üksikasju ning selget ja piisavat teavet, et Euroopa Parlament saaks taotluse otsuse tegemiseks läbi vaadata ja teha seda võimalikult kiiresti, arvestades muu hulgas juhtumi suhtelist keerukust,
–	olles 3. detsembril 2025 vastavalt kodukorra artikli 9 lõikele 6 kuulanud ära Salvatore De Meo selgitused,
–	võttes arvesse protokolli nr 7 (Euroopa Liidu privileegide ja immuniteetide kohta) artikleid 8 ja 9 ning otsestel ja üldistel valimistel Euroopa Parlamendi liikmete valimist käsitleva 20. septembri 1976. aasta akti artikli 6 lõiget 2,
–	võttes arvesse Euroopa Liidu Kohtu 21. oktoobri 2008. aasta, 19. märtsi 2010. aasta, 6. septembri 2011. aasta, 17. jaanuari 2013. aasta ja 19. detsembri 2019. aasta otsuseid[footnoteRef:2], [2: 	Kohtuotsus, Euroopa Kohus, 21. oktoober 2008, Marra vs. De Gregorio ja Clemente, C‑200/07 ja C-201/07, ECLI:EU:C:2008:579; kohtuotsus, Üldkohus, 19. märts 2010, Gollnisch vs. parlament, T-42/06, ECLI:EU:T:2010:102; kohtuotsus, Euroopa Kohus, 6. september 2011, Patriciello, C-163/10, ECLI: EU:C:2011:543; kohtuotsus, Üldkohus, 17. jaanuar 2013, Gollnisch vs. parlament, T-346/11 ja T-347/11, ECLI:EU:T:2013:23; kohtuotsus, Euroopa Kohus, 19. detsember 2019, Junqueras Vies, C-502/19, ECLI:EU:C:2019:1115.] 

–	võttes arvesse kodukorra artikli 5 lõiget 2, artikli 6 lõiget 1 ja artiklit 9,
–	võttes arvesse õiguskomisjoni raportit (A10-0153/2026),
[bookmark: _Hlk223949138][bookmark: _Hlk210982066]A.	arvestades, et 6. mail 2025 edastas välisasjade, väliskaubanduse ja arengukoostöö föderaalamet riigiprokuratuuri 16. aprilli 2025. aasta taotluse võtta ära Itaaliast valitud Euroopa Parlamendi liikme Salvatore De Meo puutumatus seoses kriminaalmenetlusega, mida tema suhtes alustada soovitakse;
[bookmark: _Hlk228968475]B.	arvestades, et äriühingut Huawei käsitleva ulatusliku uurimise tulemusel saadi väidetavalt kaalukaid tõendeid, mis näitasid, et eksisteerib kuritegelik organisatsioon, mille tegevuse väidetav eesmärk oli mõjutada liidu institutsioonide otsuseid Euroopa Parlamendi liikmetele altkäemaksu andmisega; arvestades, et see uurimine näib olevat paljastanud mitu väidetavat korruptiivset tegu, mis eeldatavalt pandi korrapäraselt toime aastatel 2021–2024; arvestades, et korruptsiooniskeem toimis väidetavalt mitmes vormis, muu hulgas näiteks kutsuti Euroopa Parlamendi liikmeid Huawei toetatavatele üritustele, et saada vastutasuks sellele äriühingule soodsaid poliitilisi otsuseid, ning tehti mõõdutundetuid kingitusi, näiteks kattes toitlustus- ja reisikulud või jagades korduvalt kutseid jalgpallimatšidele, millel ei olnud Euroopa Parlamendi tööga mingit seost;
[bookmark: _Hlk223949214]C.	arvestades, et puutumatuse äravõtmise taotluse kohaselt kutsuti Salvatore De Meo 25. juunil 2024 ühes Brüsseli restoranis toimunud õhtusöögile, mille väidetavalt korraldas Huawei esindaja ja mille eest maksis see äriühing, ning Salvatore De Meo osales õhtusöögil koos veel seitsme isikuga; arvestades, et selle õhtusöögi ajal arutati väidetavalt mitmesuguseid One Health Visioni ja Huaweiga seotud projekte; arvestades, et Salvatore De Meo ei näi olevat deklareerinud Euroopa Parlamendile õhtusöögi kulude tasumist, mille täpne summa ei olnud puutumatuse äravõtmist taotlevale asutusele teada; arvestades, et riigiprokuratuuri esitatud lisateabe kohaselt sai Salvatore De Meo selle õhtusöögi ajal väidetavalt ka kingituse; arvestades, et sama lisateabe kohaselt panustas Huawei väidetavalt rahalisi vahendeid Salvatore De Meo valimisringkonda vastutasuks selle eest, et ta võttis Huawei müüdavate tehnoloogiliste lahenduste suhtes avalikult positiivse seisukoha; arvestades, et riigiprokuratuuri esitatud lisateabe kohaselt esineb Salvatore De Meo ka Huawei reklaamvideos, milles kiidetakse selle äriühingu poolt Euroopa arukate külade projekti raames müüdud lahenduste eeliseid;
[bookmark: _Hlk223949297][bookmark: _Hlk229557559]D.	arvestades, et alles riigiprokuratuuri poolt kirjalikule lisateabe taotlusele esitatud vastuses toodud täiendavas teabes märgiti, et Salvatore De Meo väidetavaid tegusid võib käsitada passiivse korruptsioonina, mis on Belgia karistusseadustiku artikli 246 lõike 1 kohaselt kuritegu;
E.	arvestades, et Salvatore De Meo valiti 2024. aasta juunis toimunud Euroopa Parlamendi valimistel Euroopa Parlamenti tagasi ja oli seega väidetava süüteo toimepanemise ajal Euroopa Parlamendi liige;
F.	arvestades, et esiteks ei saa Euroopa Parlamenti võrdsustada kohtuga ja teiseks ei tohi parlamendiliiget pidada puutumatuse äravõtmise menetluse raames süüdistatavaks[footnoteRef:3]; [3: 	Kohtuotsus, Üldkohus, 30. aprill 2019, Briois vs. parlament, T-214/18, ECLI:EU:T:2019:266.] 

G.	arvestades, et protokollis nr 7 (Euroopa Liidu privileegide ja immuniteetide kohta) sätestatud puutumatuse eesmärk on kaitsta Euroopa Parlamenti ja selle liikmeid kohtumenetluse eest, milles käsitletakse parlamendiliikme kohustuste täitmisega seotud tegevust, mida ei saa parlamendiliikme kohustustest eristada;
H.	arvestades, et kodukorra artikli 5 lõike 2 kohaselt ei ole parlamendiliikme puutumatus parlamendiliikme isiklik eesõigus, vaid Euroopa Parlamendi kui terviku ja selle liikmete sõltumatuse tagatis;
I.	arvestades, et protokolli nr 7 (Euroopa Liidu privileegide ja immuniteetide kohta) artiklis 8 on sätestatud, et Euroopa Parlamendi liikmeid ei või üle kuulata, neid kinni pidada ega neid kohtumenetlusele allutada nende poolt oma kohustuste täitmisel avaldatud arvamuste või antud häälte tõttu; arvestades, et väidetav süütegu ei ole seotud Salvatore De Meo kohustuste täitmisel avaldatud arvamuste ega antud häältega kõnealuse protokolli artikli 8 tähenduses;
J.	arvestades, et protokolli nr 7 (Euroopa Liidu privileegide ja immuniteetide kohta) artikli 9 esimese lõigu punktis b on sätestatud, et Euroopa Parlamendi istungjärkude ajal on parlamendiliikmetel teise liikmesriigi territooriumil immuniteet kinnipidamise ja kohtumenetluse suhtes;
K.	arvestades, et mis tahes järeldus Salvatore De Meo puutumatuse kohta tuleb teha puutumatuse äravõtmise taotluse ning käesolevas asjas – nii arvamuste vahetuse käigus kui ka kirjalikult esitatud lisateabes – esitatud teabe ja selgituste, sealhulgas riigiprokuratuuri vastuste põhjal; arvestades, et puutumatuse äravõtmise taotluses torkab silma konkreetsete elementide nappus; arvestades, et kuigi järgnenud suuline ja kirjalik teabevahetus riigiprokuratuuriga andis teavet veel mõne väidetava rikkumise kahtluse kohta, ei olnud see siiski piisav, et hajutada märkimisväärset ebakindlust Salvatore De Meo puutumatuse äravõtmise taotluse suhtes;
L.	arvestades, et eeltoodud asjaolude tõttu ei võimaldanud esitatud teave Euroopa Parlamendil piisava kindlusega langetada teadlikku otsust Salvatore De Meo puutumatuse äravõtmise kohta; arvestades, et nii märkimisväärne ebakindlus juhtumi eri elementide suhtes võib viidata ka fumus persecutionis’e olemasolule;
1.	otsustab Salvatore De Meo puutumatust mitte ära võtta;
2.	teeb presidendile ülesandeks edastada käesolev otsus ja vastutava parlamendikomisjoni raport viivitamata Belgia Kuningriigi pädevale ametiasutusele ja Salvatore De Meole.

